เคพีเอ็มจีฯเผยผลวิจัยธุรกิจประกันภัยบริษัทเล็กต้นทุนสูง44%
เคพีเอ็มจีเผยผลการศึกษาตลาดประกันภัยไทยพบบริษัทขนาดเล็กต้นทุนการดำเนินงานสูง 44%
20 เม.ย. 2558

เคพีเอ็มจีเผยผลการศึกษาตลาดประกันภัยไทยพบบริษัทขนาดเล็กต้นทุนการดำเนินงานสูง 44%
แหล่งข่าวจากสมาคมประกันวินาศภัยไทย เปิดเผยว่า บริษัท เคพีเอ็มจี ที่ปรึกษาทางธุรกิจผู้ตรวจสอบบัญชีและภาษี ที่ทางสมาคม ได้ว่าจ้างให้ศึกษาตลาดประกันภัยไทย เพื่อหาจุดอ่อนและจุดแข็งในการเตรียมตัวเข้าสู่การเปิดเสรีประชาคมเศรษฐกิจอาเซียน หรือเออีซี พบว่า บริษัทประกันวินาศภัยที่มีผู้ถือหุ้นเป็นคนไทยและธุรกิจขนาดเล็กเบี้ยประกันภัยรับรวมต่ำกว่า 1,000 ล้านบาท/ปี จำนวน 13 บริษัท มีต้นทุนการดำเนินงานสูงถึง 44-45% เมื่อเทียบกับบริษัทที่มีผู้ถือหุ้นเป็นคนไทยขนาดกลาง 10 แห่ง ที่มีเบี้ยรับรวม 1,000-5,000 ล้านบาท มีต้นทุนการดำเนินงานเฉลี่ย 35-36%
ขณะที่บริษัทขนาดใหญ่ 2 แห่ง ที่มีผู้ถือหุ้นเป็นคนไทยมีเบี้ยรับรวมตั้งแต่ 5,000 ล้านบาทขึ้นไป มีต้นทุนในการดำเนินงานเพียง 22-23% เท่านั้น
สำหรับบริษัทประกันวินาศภัยที่อยู่ในเครือธนาคาร หรือมีธนาคารสนับสนุนด้านช่องทางการจัดจำหน่ายมีจำนวน 7 บริษัท มีต้นทุนในการดำเนินงาน 30% ส่วนบริษัทประกันภัยสาขาต่างประเทศและบริษัทประกันภัยที่ร่วมทุนกับต่างประเทศ มีต้นทุนการดำเนินงาน 34%
นายอานนท์ วังวสุ นายกสมาคมประกันวินาศภัยไทย กล่าวว่า ทางสมาคมพยายามเป็นตัวกลางในการช่วยให้บริษัทสมาชิกมีต้นทุนในการดำเนินงานที่ถูกลง เช่น การพัฒนากรมธรรม์อิเล็กทรอนิกส์ จะเปลี่ยนจากการส่งตัวเล่มกรมธรรม์ที่เป็นกระดาษ มาเป็นไฟล์อิเล็กทรอนิกส์ จะประหยัดค่ากระดาษ ส่วนลูกค้าก็สามารถเก็บเอกสารได้ง่าย และหากจำเป็นต้องใช้เป็นเอกสารก็สามารถสั่งพิมพ์ได้ทันที
นายกิตติ จรัญวาศน์ ผู้ช่วยกรรมการผู้จัดการฝ่ายการตลาด บริษัท จรัญประกันภัย กล่าวว่า บริษัทจัดอยู่ในกลุ่มบริษัทขนาดเล็ก แต่เน้นการสร้างผลกำไรที่แท้จริงให้กับบริษัท รวม​ถึง​การ​ดำเนิน​งาน​ด้าน​การ​บริหาร​จัดการ​ให้​มี​ประสิทธิภาพ โดย​เฉพาะ​อย่าง​ยิ่ง​การ​บริหาร​จัดการ​ด้าน​การ​บริหาร​ความ​เสี่ยง ​เพื่อ​เป็นการ​ช่วย​ลด​ผลก​ระ​ทบ​จาก​ความ​ผันผวน​ที่​จะ​เกิด​ขึ้น​กับ​บริษัทและยังไม่มีแผนที่จะหาผู้ร่วมทุนต่างชาติ